[{"text_idx": "#000001", "text": "La Estraro volas tranc\u0302i la salajrojn de la oficistoj de UEA venontjare, sed neniu decido pri bug\u0302eto 2018 estis farita. Same oni ne decidis pri nova kotiza sistemo, nek pri nova strategia plano. Tiaj estas la nerezultoj de la dua komitata kunsido en Seulo."}, {"text_idx": "#000002", "text": "La Komitato de UEA, kiu havis sian duan kunsidon vendrede matene la 28-an de julio en Seulo, ne akceptis la bug\u0302eton proponitan de la Estraro. Anstatau\u0306e oni komisiis al la Estraro reprepari g\u0302in g\u0302is la fino de oktobro kaj prezenti poste por reta voc\u0302donado."}, {"text_idx": "#000003", "text": "Ec\u0302 se la Komitato estus preta akcepti la bug\u0302eton, g\u0302i ne povus sekve fari tion, se kontrolo de la kvorumo estus postulata, c\u0302ar granda parto de la komitatanoj devis antau\u0306 la fino de la kunsido foriri al alia kunsido, pri korea unuig\u0302o, kiu posttagmeze okazis en la Korea parlamentejo. Kiam la kvorumo estis kontrolita post la decido resendi la bug\u0302eton al la Estraro, montrig\u0302is ke restis en la ejo nur 25 komitatanoj, dum 31 estus bezonataj por kvorumo."}, {"text_idx": "#000004", "text": "La kritikoj rilate la bug\u0302eton temis interalie pri la mono rezervita por la salajroj de la oficistoj. La bug\u0302etpropono enhavas 10-procentan redukton c\u0302e tiu punkto. Akcepto de la redukto necesigus au\u0306 malaltigon de la salajroj au\u0306 malpliigon de la laborfortoj en la oficejo."}, {"text_idx": "#000008", "text": "Komitatano Osmo Buller kontrau\u0306is la proponon de la Estraro investi pli da mono en dungo de oficistoj en aliaj landoj kaj samtempe tranc\u0302i c\u0302e la salajroj de la stabo en Roterdamo. Krome li proponis jam pli frue, en la komitata forumo pri kunordigo, ke oni reduktu la bug\u0302eteron de movada evoluigo de 30.000 eu\u0306roj al 20.000."}, {"text_idx": "#000009", "text": "Fakte, la teksta klarigo de la bug\u0302etpropono diras, ke \u201cSubvencioj kovros kostojn precipe sub Aliaj Oficejoj kaj Movada Evoluigo\u201d. Tamen tiam necesus aparte difini, ke se ne venos tiuj subvencioj, tiuj eroj de la bug\u0302eto restu neplenumitaj."}, {"text_idx": "#000012", "text": "La Komitato tamen nomumis novan elektokomision kaj akceptis s\u0302ang\u0302ojn en elekta regularo, tiel ke la elektoj povos okazi pli rapide. Ne plu necesas kandidatigo 120 tagojn antau\u0306 la kunsido, sed nur 60 tagojn. Krome la membroj de la elektokomisiono ne plu rajtos mem kandidati."}, {"text_idx": "#000013", "text": "Per sekreta voc\u0302dono al la elektokomisiono estis elektitaj Guy Matte (34 voc\u0302oj por, neniu kontrau\u0306 kaj du sindetenoj), Ileana Schr\u00f8der (28 por, 1 kontrau\u0306 kaj 7 sindetenoj), Michael Boris Mandirola (28 por, 6 kontrau\u0306, 2 sindetenoj) kaj Didi Weidmann (22 por, 5 kontrau\u0306 kaj 9 sindetenoj)."}, {"text_idx": "#000017", "text": "La tikla demando pri la rilatoj inter UEA kaj TEJO estis traktita mallonge, c\u0302ar la laborgrupo kiu devis solvi la konflikton inter la du organizoj, kunvenis dum UK kaj trovis solvon al kelkaj sed ne c\u0302iuj problemoj."}, {"text_idx": "#000019", "text": "Ankau\u0306 la novan strategian planon la Komitato traktos rete, c\u0302ar dum la kongreso mankis tempo por tio. Krome mankis ec\u0302 propono pri la plano, kvankam g\u0302i estis pli frue promesita de la Estraro."}, {"text_idx": "#000020", "text": "En la unua kunsido estis elektita komisiono pri kongresa rezolucio, sed g\u0302i ne sukcesis g\u0302ustatempe kunveni kaj trakti la rezolucion. La rezolucia propono aperis nur komence de la komitata kunsido kaj estis kaj enhave kaj lingve malklara. C\u0302ar la Komitato sekve ne povis decidi pri la rezolucio, g\u0302ia fina akcepto estis lasita al Estraro de UEA."}, {"text_idx": "#000021", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000024", "text": "Similas al infang\u0302ardene, sed ne al grava internacia organizio. Estas bone, ke nur malmultaj eksteruloj komprenas Esperanton."}, {"text_idx": "#000028", "text": "... Kaj la komitatanoj kiuj preferis sociumi en la korea parlamento anstatau\u0306 kunsidi devus demandi sin c\u0302u ili vere volas esti komitatanoj."}, {"text_idx": "#000036", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000040", "text": "Alig\u0302i al 400 aliaj abonantoj"}]